อย่ามโน!โมนิก้าและทีมงาน
เรื่องของการลงทุนยังไม่มีอะไรที่เป็นประเด็นใหม่ๆ ที่ทำให้ชื่นอกชื่นใจแบบยาวๆ “โมนิก้า” ถึงไม่อยากจะฟื้นฝอยหาตะเข็บในเรื่องที่ไม่เป็นเรื่อง เพราะเม้าท์ไปมากเท่าไหร่ ผลตอบรับก็มีมากเท่านั้น ซึ่งเหมือนกับการประกาศผลประกอบการไตรมาส 2 ซึ่งมีทั้งเรื่องที่น่ายินดี และมีเรื่องที่น่าผิดหวัง แถมด้วยอารมณ์เบื่อๆ เซ็งๆ เฉยๆ มันคือเหตุการณ์ที่นักเล่นต้องรับมือให้ได้นะคะ
17 ส.ค. 2558

เจาะกระดานหุ้น
 
*เรื่องของการลงทุนยังไม่มีอะไรที่เป็นประเด็นใหม่ๆ ที่ทำให้ชื่นอกชื่นใจแบบยาวๆ “โมนิก้า” ถึงไม่อยากจะฟื้นฝอยหาตะเข็บในเรื่องที่ไม่เป็นเรื่อง เพราะเม้าท์ไปมากเท่าไหร่ ผลตอบรับก็มีมากเท่านั้น ซึ่งเหมือนกับการประกาศผลประกอบการไตรมาส 2 ซึ่งมีทั้งเรื่องที่น่ายินดี และมีเรื่องที่น่าผิดหวัง แถมด้วยอารมณ์เบื่อๆ เซ็งๆ เฉยๆ มันคือเหตุการณ์ที่นักเล่นต้องรับมือให้ได้นะคะ
*เนื่องจากข้อมูลตรงจุดนี้จะเป็นตัวชี้ว่า หุ้นตัวไหนจะเป็นดาวรุ่ง หุ้นไหนจะเป็นดาวดับ หรือแม้กระทั่งหุ้นตัวไหนโอเวอร์รีแอ็กต์  ซึ่งจะเป็นตัวกำหนดพอร์ตการลงทุนของนักลงทุนแต่ละรายควรจะออกมาเป็นแบบไหน “โมนิก้า” จึงขอให้แฟนคลับพิจารณาดูข้อมูลในส่วนนี้มากเป็นพิเศษ เพราะประเด็นเรื่องการลดค่าเงินหยวนเป็นเพียงผลกระทบทางจิตวิทยาสั้นๆ และผลลัพธ์ที่แท้จริงจะเป็นแบบไหน ก็ยังไม่มีใครรู้นะซี
*ฉะนั้นสิ่งที่กูรูแวดวงตลาดเงินตลาดทุนออกมาพูดคนละทีสองที  จึงเป็นเพียงการมโนภาพตามความเชื่อของตนเอง หาใช่ประเด็นที่มีการพิสูจน์ออกมาอย่างเป็นทางการ “โมนิก้า” ถึงขอให้นักเล่นทุกคนย้อนกลับมาดูที่ผลงานของแต่บริษัทเป็นอย่างไร และข้อมูลที่เคยแจ้งให้สาธารณชนรับทราบก่อนหน้านี้ วันนี้สามารถทำได้ตามสัญญาที่เคยให้ไว้หรือเปล่าตัวเอง!
*หากทุกอย่างยังเป็นวิมานเมฆที่ลอยไปลอยมา พร้อมกับมีการอ่อยเหยื่อเป็นระยะนั้น “โมนิก้า” ถือเป็นมุกเก่าที่ยังใช้การได้ค่อนข้างดี และทุกครั้งมักมีคนหลงเชื่อ มันเป็นหนทางที่ทำให้แมงเม่าบินเข้ากองไฟเป็นประจำ และควรจะปฏิวัติตัวเองเสียทีว่า จะไม่หลงเข้าไปเล่นเกมคนอื่นเป็นอันขาด พร้อมกับต้องตีโจทย์ให้แตกสักทีว่า ดัชนีวิ่งขึ้นมาปิดที่ 1,413.92 จุด บวกไป 9.77 จุด ด้วยมูลค่าการซื้อขาย 3.54 หมื่นล้านบาท มันใช่จุดเปลี่ยนในการลงทุนอะป่าว!
*เหมือนกับการถีบตัวขึ้นของ KBANK  SCB  BBL  KTB  เกิดจากความเชื่อมั่นในขีดความสามารถในการทำกำไรหรือเปล่า? หรือเป็นแค่เรื่องเทคนิคเคิลรีบาวด์เหมือนที่เคยเกิดขึ้นบ่อยๆ ใช่ไหม? “โมนิก้า” ถึงอยากให้แฟนคลับพิจารณาถึงความเหมาะสมในเรื่องดังกล่าวกันเอาเอง เพราะนาทีนี้เป็นเกมชักเย่อระหว่างกลุ่มนักลงทุนสถาบัน ซึ่งเป็นกลุ่มนักเล่นที่ทำให้หุ้นขึ้นลงในช่วงที่ผ่านมาไงล่ะค่ะ
*เช่นเดียวกับในรายของหุ้นลูกอ๊อด AOT  ยังคงเป็นทีเด็ดในช่วงที่ดีชนีดีดตัวขึ้นแรงเป็นประจำ แต่มีปัญหาอยู่ว่า การกระชากขึ้นเที่ยวนี้มีนัยสำคัญขนาดไหน เพราะเที่ยวก่อนๆ ก็เป็นแบบนี้ พอนักลงทุนสถาบันไม่เล่นด้วย ก็กลายสภาพเป็นหุ้นอมโรค ไม่มีเรี่ยวแรงจะทำผงกหัวขึ้นเลย ล่าสุดหุ้นวิ่งขึ้นมาปิดที่ 283 บาท บวกไป 5 บาท ด้วยมูลค่า 1 พันล้านบาท ก็เลยเป็นแค่หุ้นที่เหมาะสำหรับโหนกระแสเท่านั้นเจ้าค่ะ
*สถานการณ์ดังกล่าวคล้ายคลึงกับกรณีของ BH  จู่ๆ กระชากขึ้นมาปิดที่ 222 บาท บวกไป 14 บาท หรือขึ้นไป 6.70% ด้วยมูลค่าการซื้อขาย 500 ล้านบาท “โมนิก้า” ถือเป็นอีกหนึ่งช็อตที่เกิดจากน้ำมือนักลงทุนสถาบัน และน่าจะเป็นหุ้นที่มีคนคอยดูแลอย่างใกล้ชิด ทิศทางของหุ้นตั้งแต่ต้นปีถึงเป็นลักษณะ sideway up พร้อมกับทำสถิติสูงสุดใหม่ตลอดระยะเวลา 2 ปีที่ผ่านมา มันต้องมีอะไรดีเป็นพิเศษ..เชื่อมั้ย!
*เหมือนกับหุ้นน้องใหม่ WICE ถ้าพิจารณาตามเนื้อผ้าที่เกิดขึ้น และดูจากสิ่งที่นักเล่นเม้าท์กันสนุกสนาน “โมนิก้า” ถือเป็นหุ้นทางเลือกที่ขาลุยมักแวะเวียนมาเล่นเป็นประจำ เพราะของมันรู้กันอย่างกว้างขวางว่า พื้นฐานธุรกิจค่อนข้างดี และในอนาคตจะมีเรื่องโกรทเข้ามาหนุน ช่วงนี้ถึงมีวอลุ่มซื้อเข้ามาเยอะในช่วงที่หุ้นตกแรง ล่าสุดหุ้นเด้งขึ้นมาปิดที่ 3.22 บาท บวกไป 0.30 บาท หรือขึ้นไป 10% ด้วยมูลค่า 500 ล้านบาท มันบ่งบอกถึงกระแสนิยมได้ชัดเจนเจ้าค่ะ
*อีกหนึ่งรายที่ควรจะติดตามอย่างกระชั้นชิด “โมนิก้า” ขอเม้าท์ถึงหุ้น AQ เพื่อเป็นการเปิดโลกทัศน์ในการลงทุนใหม่ๆ และเหตุผลที่ทำให้เดี๊ยนสนใจหุ้นตัวนี้ ล้วนมาจากวอลุ่มโป่งขึ้นผิดหูผิดตา ย่อมจะมีอะไรเป็นพิเศษอย่างแน่นอน ล่าสุดหุ้นวิ่งขึ้นมาปิดที่ 0.47 บาท บวกไป 0.04 บาท หรือขึ้นไป 9% ด้วยมูลค่า 340 ล้านบาท และอย่าลืมข่าวเม้าท์ซื้อๆ ขายๆ อะไรสักอย่างด้วยนะจ๊ะ
*ส่วนในรายของ COM7 พยายามผลักดันตัวเองให้บินสูงขึ้น แต่เผอิญข้อมูลที่เกี่ยวกับธุรกิจไอทีหดตัว “โมนิก้า” ถึงนึกไม่ออกสักทีว่า หุ้นตัวนี้จะกลับมาโฉบเฉี่ยวเหมือนวันที่เข้าซื้อขายครั้งแรกอย่างไร? ในเมื่อข้อมูลที่เป็นประจักษ์พยานทำให้รู้สึกหดหู่ใจ เดี๊ยนถึงมองการเด้งขึ้นของหุ้นมาปิดที่ 3.54 บาท บวกไป 0.10 บาท หรือขึ้นไป 3% ด้วยมูลค่า 750 ล้านบาท พร้อมกับเกิดสัญญาณค้อนหัวกลับแบบนี้ หุ้นมีโอกาสลงต่อค่อนข้างสูงเจ้าค่ะ
*ทางด้านอดีตดาวรุ่งพุ่งแรงอย่าง AUCT กระชากขึ้นมาปิดที่ 12.70 บาท บวกไป 1.60 บาท หรือขึ้นไป 14.50% ด้วยมูลค่า 66 ล้านบาท “โมนิก้า” ถือเป็นจุดเปลี่ยนที่น่าสนใจเป็นอย่างยิ่ง เพราะเป็นการเด้งกลับอย่างร้อนแรง หลังหุ้นอ่อนตัวลงมาอย่างต่อเนื่องเป็นเวลา 3 เดือนครึ่ง วันนี้ถึงต้องเกาะกระแสหุ้นดังให้ดี เพราะงานเลี้ยงเพิ่งเริ่มต้น จึงน่าจะมีอะไรดีๆ ให้ติดตามชมอีกเพียบนะจ๊ะ
*ป.ล.หุ้นขึ้นคราวนี้เกิดจากน้ำมือกองทุน ส่วนฝรั่งยังขายเหมือนเดิม จึงไม่ควรคิดเข้าข้างตัวเองว่า ทุกอย่างดีขึ้นอย่างบูรณาการนะคะ